ফাইনালের কয়েক ঘন্টা আগে বুকির কল ভারতীয় কোচকে! তারপর?

জয়জ্যোতি ঘোষ

১৯৯৮ সালের ছয় জুলাই। কলম্বোতে নিদাহাস ট্রফি খেলতে ভারতীয় দল। সাত জুলাই ফাইনালে শ্রীলঙ্কার মুখোমুখি ভারত। ঠিক তারপরের দিন আবার সৌরভ গঙ্গোপাধ্যায়ের জন্মদিনও। সেইসময় ভারতীয় দলের কোচ অংশুমান গায়কোয়ার (Anshuman Gaekwad)। ম্যাচের ঠিক কয়েক ঘন্টা আগে ভারতীয় কোচ (Indian Coach) কল পেলেন বুকির (Bookie) থেকে! ফোনের ওপার থেকে যিনি ভারতীয় কোচকে বললেন, ‘নিদাহাস ট্রফির ফাইনাল হারতে চলেছে ভারত।’

এরপর চিন্তায় উদ্বিগ্ন অংশুমান। দেরি না করে গেলেন শচীনের হোটেল রুমে। পুরো ঘটনা সম্পর্কে ওয়াকিবহাল করালেন তাঁকে। কোচ অংশুমানকে শান্ত করে শচীন বললেন, ‘চিন্তা করবেন না। নিদাহাস ট্রফির ফাইনালে জিতবে ভারতই।’

আরও পড়ুন: ১৯৪ নট আউট শচীন! মুলতানে কেন ডিক্লেয়ারেশন টিম ইন্ডিয়ার?

সূত্রের খবর, শচীন পুরো বিষয় সম্পর্কে অবগত করিয়েছিলেন তাঁর ওপেনিং সঙ্গী সৌরভ গঙ্গোপাধ্যায়কেও। এরপরই কিস্তিমাৎ! পরের দিন যেটা হল সেটা কোনওদিনও ভুলবে না কলম্বো। শচীন-সৌরভ ওপেনিং জুটিতে উঠল ২৫২ রান! জোড়া শতরান করলেন শচীন-সৌরভ। যা সেইসময় অনন্য রেকর্ড। প্রথমে ব্যাট করে ৩০৭ রান করে ভারত। অরবিন্দ ডি সিলভার শতরান সত্ত্বেও ৬ রানে নিদাহাস ট্রফির ফাইনালে জয় পেল ভারত।